# **DECIZIA ETAPEI DE ÎNCADRARE**

## Nr. din 21.09.2018

Ca urmare a solicitării de emitere a acordului de mediu adresate de **COMUNA CICEU.**, cu sediul în com. Ciceu, nr. 651, județul Harghita, înregistrată la APM Harghita cu nr. 5675/27.07.2018, completată la nr. 6801/12.09.2018 și la nr. 6961/18.09.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
* **Directivei 2014/52/UE** a Parlamentului European și a Consiliului privind evaluarea efectelor anumitor proiecte publice şi private asupra mediului

**autoritatea competentă pentru protecţia mediului APM Harghita decide**, ca urmare a consultărilor desfăşurate în cadrul şedinţei Comisiei de Analiză Tehnică din data de **20 septembrie 2018**, că proiectul **„Construirea unei platforme comunale de depozitare și gospodărire a gunoiului de grajd în comuna Ciceu”*,*** propus a fi amplasat în comuna Ciceu, sat Ciaracio-extravilan, judeţul Harghita nu se supune evaluării impactului asupra mediului şi nu se supune evaluării adecvate.

**Justificarea prezentei decizii**:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a) proiectul se încadrează în prevederile H.G. nr. 445/2009, anexa nr. 2, pct. 11, lit. b**.- instalații pentru eliminarea deșeurilor, altele decât cele prevăzute în anexa nr. 1

**b) Caracteristicile proiectului:**

**1.Caracteristicile proiectului:**

Obiectivul general al proiectului îl constituie combaterea poluării cu nutrienți a apelor, prin asigurarea managementului gunoiului de grajd, generat de către grupul țintă – 316 de fermieri mici si mijlocii din Ciceu, Ciaracio, Harghita Băi și Piricske, care împreună dețin un număr de 2116 U.V.M. (bovine, ovine, caprine, porcine, cabaline), acestia reprezentând crescătorii de animale aflați în proximitatea viitorului amplasament al investiției.

Sistemul de management al gunoiului de grajd propus prin proiectul „Controlul Integrat al Poluării cu Nutrienţi” cuprinde următoarele construcţii:

**Platformă betonată de formă dreptunghiulară:**

Platforma va fi înconjurată de pereţi pe 3 laturi (fără latura frontală) avand L x l = 25 x 40 m şi înălţimea de 3 m, cu o capacitate de stocare de 3000 mc, respectiv 2250 t de gunoi de grajd (greutate specifică 0,75 t/mc).

Platforma este înconjurată pe trei laturi cu pereti din beton cu înaltimea de 3,0 m.

Platforma betonată este prevazută cu 3 pereţi pe contur, un canal colector pe marginea liberă şi o placă pe sol.

Peretele pe direcţia longitudinală are lungimea de 40m, ceilalti doi pereți au lungimea de 25 m. De la cota 0.00, înălţimea peretilor este de 3.00 m, iar grosimea lor este de 20 cm. Ei sunt fundaţi pe un bloc cu lăţime de 1,80 m şi adâncime de 50 cm. Pereţii şi fundaţiile lor sunt construiţi cu beton clasa C25/30.

Placa de pe sol se sprijină pe blocurile de fundare ale pereţilor perimetrali, respectiv pe o grindă de fundare la marginea lipsită de perete. Placa este alcătuita din beton şi este armată cu două plase sudate φ6x100x100.

Pe platformă se vor trasa rosturi de dilataţie din 6 în 6 m. Se va lăsa rost de turnare între pereţii transversali şi peretele longitudinal, rosturi ce vor fi colmatate cu material hidroizolant, mastic bituminos.

Toate elementele structurale ale platformei sunt realizate din beton armat. Suprafeţele interioare ale pereţilor şi pardoselii platformei şi ai canalului de colectare a fracţiei lichide sunt protejate prin aplicarea unei substanţe hidroizolante pentru a împiedica infiltraţiile în sol a fracţiei lichide provenite din gunoiul de grajd.

După săpătura, sub fundaţii se va realiza o pernă din balast de grosime 40 cm, iar sub platformă un strat de pământ compactat și stabilizat cu ciment 3-5% compactat la un grad de compactare, Proctor de 95%, cu grosimea de 50 cm. Mai departe se va turna un strat de beton de egalizare gros de 10cm sub fundații, respectiv 10 cm sub placă. Betonul de egalizare de sub placă va fi armat cu o plasă φ6x100x100. Este important a se asigura integritatea acestui strat de egalizare pentru că de el depinde integritatea hidroizolaţiei. Între stratul de beton de egalizare şi placa pe sol se prevede o hidroizolaţie bituminoasă lipită la cald, în două straturi, care va împiedica scurgerile levigatului de pe platformă prin eventualele fisuri apărute în beton.

Platforma de beton şi straturile de fundare ale acesteia vor avea o pantă de 2% spre canalul de scurgere marginal pentru a împiedica băltirea lichidelor.

Pe lângă pereţii platformei se va realiza un trotuar din beton de 1.20 m lățime şi 20 cm grosime C16/20 , cu rosturi la 1 m umplute cu mastic bituminos, cu o pantă de 6% spre exterior. Aceasta va împiedica apele meteorice să pătrundă la fundaţia pereţilor platformei.

**Bazin de stocare (bazin levigat**)

Bazinul este semiîngropat din beton armat, cu rolul de a colecta efluenţii şi precipitaţiile. Acesta va fi dimensionat pentru a se asigura o capacitate de stocare pe o perioadă de 30 de zile a fracţiei lichide rezultate pe platformă, golirea bazinului putându-se efectua ori câte ori este necesar, cu vidanja. Conform calculului de dimensionare, efectuat de proiectant, volumul total al bazinului de levigat va fi de **82,5 mc** (3x10x2,75) asigurător în situația cea mai defavorabilă, volumul necesar al bazinului fiind de 78,4 mc – (luând în calcul volumul precipitațiilor și evapotranspirația reală).

Bazinul este amplasat lângă platforma de colectare a deşeurilor şi are rolul de a prelua lichidul care se scurge de pe platformă, provenit din gunoi şi din precipitaţii.

Bazinul are formă paralelipipedică, fiind neacoperit. Pereţii au grosime variabilă de la 20 cm la partea superioară, la 25 cm la bază.

După săpătură, sub radier se va realiza o pernă de balast de 30 cm. Mai departe se va turna un strat de beton de egalizare gros de 10 cm, armat cu o plasa de armatura φ6x100x100. Clasa de beton folosită pentru betonul de egalizare este C12/15. E important ca stratul de beton de egalizare să fie rigid pentru a asigura integritatea de pe exteriorul radierului bazinului. Pereţii şi radierul bazinului se vor hidroizola atât pe partea interioară, cât şi pe partea exterioară, 2 straturi lipite la cald. Hidroizolaţia de pe exteriorul pereţilor va fi protejată cu o membrană din PEID cu crampoane.

Bazinul este dotat cu o bază pentru pompă într-unul dintre colturi. Pe unul dintre pereţi se prevăd trepte din armătura încastrate în beton.

Pentru că nu este acoperit, bazinul va fi împrejmuit cu un parapet din structură metalică.

La rostul de turnare dintre radier şi pereţi se va pune o bandă de etanşare a rostului înaltă de 150 mm.

Pe lângă pereţii bazinului se va realiza un trotuar din beton de 1m lăţime, cu o pantă de 0.5% spre exterior.

**Sistemul de colectare şi transport a levigatului**

Sistemul de colectare şi transport a levigatului este format din:

* Rigola din beton cu grătar din dale de beton, aşezată între drumul din incintă şi platforma de depozitare. Rigola este carosabilă, are o lăţime totală de 90 cm şi o adâncime iniţială la radier de 30 cm. Rigola are pantă spre rigola de descărcare în bazinul de levigat şi lungimea totală de 40,5 m. Capacitatea şi panta rigolei sunt calculate astfel încât să poată prelua intensitatea ploii de calcul specifică zonei la o frecvenţă 1 la 10 ani.
* Rigola cu aceeași structură ca cea anterioară, ce traversează drumul din incintă şi descarcă apa infestată cu levigat în bazinul de levigat cu lungimea de 6,25 m.

**Sistemul de colectare si transport a apelor de precipitații** este format din:

* Șanț pereat cu secţiune trapezoidală cu lăţimea bazei mici de 0,30 m, ce înconjoară platforma pe 3 laturi, cu înălţimea minimă 0,30 m şi panta taluzelor de 1:1. Șanțul este prelungit până la limita perdelei de protecţie cu descărcare în două bazine de dispersie a apei pluviale (balast).

**Lucrări de drumuri**

Lucrările de drumuri sunt alcătuite din:

* drum incintă şi racordare la drumul de acces existent;
* platforme rutiere pentru containere materiale inerte şi periculoase şi cabină administraţie și pază.

Conform normelor, lăţimea minimă pentru circulaţia tractorului cu remorcă este de 4,0 m, iar raza de virare interioară minimă este de 6.00 m. Întreaga reţea nouă de drumuri va avea lăţimea de 4,0 m.

Drumul va avea structura:

* beton BCR3,5 – 20 cm;
* nisip pilonat – 2,0 cm;
* hârtie Kraft;
* balast compactat – 20 cm.

Platforma drumului va avea o pantă transversală de 2% spre rigola cu grătar. De-a lungul drumului de incintă se montează o bordură din beton tip A1X500. În dreptul platformelor rutiere nu se montează bordură.

Taluzul rambleului va fi cu panta 1:1,5 şi va avea un grad de compactare Proctor de 95%.

Platformele rutiere pentru containere materiale inerte şi periculoase şi cabina administraţie/pază vor avea aceeaşi structură ca şi drumul din incintă.

• 3 (trei) boxe destinate colectării celor trei categorii de materiale inerte (sticlă, plastic/metal şi hârtie/carton) ajunse accidental în gunoiul de grajd.

**Împrejmuirea**

Împrejmuire cu gard din plasă de sârmă cu stâlpi de oţel pe întreg perimetrul ce delimitează suprafaţa necesară amenajării platformei comunale.

Incinta va fi împrejmuită pentru a nu permite accesul persoanelor neatorizate. Împrejmuirea se va realiza cu gard alcătuit din panouri gard zincate, cu înălţimea de 1,84 m montate pe stâlpi din ţeavă metalică zincată rectangulară 60 mm x 60 mm, cu grosimea de 3 mm cu echidistanţa de 2,50 m. Stâlpii vor avea fundaţie din beton, iar panoul de gard va fi îngropat în pământ pe adâncimea de 20 cm.

Se va construi o poartă în două canaturi cu deschiderea de 4m pentru accesul autovehiculelor, precum şi o poartă pentru personal cu deschiderea de 90 cm.

Bazinul de levigat va fi împrejmuit cu acelaşi tip de gard pentru a se evita accesul neautorizat la bazinul deschis. Împrejmuirea va avea poartă pentru personal.

***Lucrări pentru protecţia mediului:***

Lucrările pentru protecţia mediului sunt alcătuite din:

* piezometre;
* perdea de protecţie din arbori;
* însămânţare.

**Piezometre**

Supravegherea comportamentului în timp, pe care operarea platformei îl va avea asupra pânzei freatice, se va face prin construirea a două puţuri forate de monitorizare a apelor subterane.

Execuţia forajului aferent primului piezometru se va realiza până se interceptează stratul de apă şi se obţine o coloană de apă de cca. 2 metri, fără a se depăşi adâncimea prevăzuta în listele de cantităţi. În situaţia în care apa freatică nu este interceptată până la adâncimea prevăzuta, forajul va fi oprit, iar acest fapt va fi notificat investitorului pentru decizii ulterioare.

Puţurile se vor amplasa conform Planului general de situaţie. Puţul martor de unde se vor analiza probele de apă freatică neafectată de platformă este situat în amontele direcţiei de curgere a apei freatice, pe nivelul superior al platformei. Puţul din avalul direcţiei de curgere a apei freatice va constitui sursa de recoltare a probelor de apă freatică ce ar putea fi afectată de o funcţionare defectuoasă a platformei.

Puţul de monitorizare este alcătuit din două conducte din PVC cu diametrul de 160mm, una superioară neperforată şi una perforată ce pătrunde în stratul freatic. Conducta neperforată porneşte de la 0,50m deasupra terenului şi coboară până la adâncimea de -2.00m.

Coloana de PVC va fi protejată cu o coloană metalică cu diametrul de 7 țoli, pozată la circa -1,30m și va avea o elevație cu 20 cm mai mare față de coloana de tubare. Coloana metalică va fi prevăzută la partea superioară cu un capac metalic de protecție, iar la partea inferioară va fi cimentată.

Coloana de protecție și capacul acesteia vor fi protejate anticoroziv prin vopsire cu vopsea de culoare roșie. Pe coloana de protecție se va inscripționa numărul piezometrului (P1 sau P2).

Activarea pizometrelor se va face prin extragerea a 2-3 volume de apă și curățarea de eventualul pietriș, nisip pătruns în coloana definitivă. După activare se va recolta o probă de apă pentru care se va face o analiză chimică inclusiv conținutul de nitrați și nitriți.

Filtrul pozat în jurul conductei perforate din PVC este alcătuit din pietriş margaritar cu granulaţia de 4-8 mm şi are diametrul exterior de 210 mm.

Pentru izolarea filtrului invers, spaţiul dintre pereţii forajului şi conducta PVC neperforată, va fi umplut cu bentonită între cotele -1,00 şi - 2,00m.

La suprafaţă, puţul va fi ancorat într-o placă din beton cu dimensiunile în plan de 1,50 x 1,50 m şi grosimea de 15 cm.

**Perdea de protecţie din arbori**

Pentru realizarea lucrărilor de protecţia mediului, în exteriorul incintei se va planta o perdea de puieţi de arbuşti (salcâmi) la distanţa de 3 m interax, pe mijlocul perdelei protective. Puieţii vor fi protejaţi împotriva rozătoarelor.

**Însămânțare**

Pe suprafaţa liberă din incintă precum şi pe zona din exteriorul incintei limitate de perdeaua de salcâmi, s-a prevăzut însămânţarea cu gazon.

***Cabină pentru administratorul şi paznicul platformei*** ce asigură dotările necesare pentru desfăşurarea activităţii în condiţii optime.

***Container cu capac de 1.1 mc*** pentru colectarea eventualelor deşeuri periculoase (cutii vopsea, recipienţi, ulei uzat etc.), ajunse accidental în gunoiul de grajd depozitat pe platformă.

***Echiparea şi dotarea specifică funcţiunii propuse***

Echipamentele necesare sistemului de manipulare şi aplicare a gunoiului de grajd (set utilaje de transport fără montaj) incluse în proiect, sunt după cum urmează:

* Încărcător frontal: 1 bucată;
* Tractor: 1 bucată;
* Remorcă agricolă basculabilă: 2 bucăţi;
* Remorcă cisternă vidanjabilă: 1 bucată;
* Maşină de împrăştiat gunoi: 1 bucată;
* Unelte suplimentare: lopeţi, furci, perii și roabă.

**Racordarea la rețelele utilitare existente în zonă:**

**Alimentarea cu apă:**

* *Etapa de construcţie:* Pe perioada execuţiei lucrărilor, apa potabilă pentru muncitori se va asigura de către constructor, îmbuteliată în recipienţi de plastic.
* *Etapa de exploatare:* În recipienți de plastic pentru consumși toaletă ecologică.

**Asigurarea agentului termic:** Generator electric (combustibil lichid).

**Alimentarea cu energie electrică**: Generator electric .

***b) cumularea cu alte proiecte existente și/sau aprobate:*** Nu este cazul.

***c) utilizarea resurselor naturale, în special a solului, a terenurilor, a apei și a biodiversității***:- Dată fiind natura construcţiei, sunt folosite resurse naturale locale (piatră, balast, nisip) în procesul de realizare. În perioada de exploatare a investiţiei nu sunt folosite resurse naturale.

***d) producţia de deşeuri***:

***Tipurile şi cantităţile de deşeuri estimate a fi generate***

Perioada de construcţie și operare

| **Denumire** | **Cod** | **Cantitate estimată a fi generată**  **(t/an)** | **Mod de gestionare** | | |
| --- | --- | --- | --- | --- | --- |
| **Valorificare** | **Eliminare** | **Stocare** |
| Deșeuri municipale amestecate | 20 03 01 | 0,001 | - | Integral pe bază de contract cu firmă autorizată | Stocare temporară în, pubele, containere |
| Ambalaje de hârtie si carton | 15 01 01 | 0,001 | Integral pe bază de contract cu firmă autorizată | - | Stocare temporară în, pubele, containere |
| Ambalaje de materiale plastice | 15 01 02 | 0,001 | Integral pe bază de contract cu firmă autorizată | - | Stocare temporară în, pubele, containere |
| Dejecții animaliere (materii fecale, urină, inclusiv resturi de paie) colectate separat și tratate în afara incintei | 02 01 06 | 2250 | Tratarea solului cu rezultate benefice pentru agricultura sau reabilitări ecologice | - | Stocare temporară pe platformă betonată |

***e) poluarea și alte efecte nocive***:

În perioada derulării lucrărilor de construire/amenajare, impactul proiectului asupra factorului de mediu aer constă în generarea de emisii de către utilajele de execuţie/transport. Ca urmare, vor fi luate toate măsurile in vederea limitarii generarii de praf, de catre prestatorul lucrarilor de constructii care va avea in vedere ca utilajele utilizate sa fie corespunzatoare din punct de vedere tehnic si sa nu genereze noxe peste limitele admise. Substantele poluante pentru atmosfera se vor incadra in valorile limita ale emisiilor stabilite de Ord. MAPM nr. 462/1993 cu modificarile si completarile ulterioare coroborat cu Legea. nr. 104/2011;

Nivelul de zgomot se va incadra in limitele impuse de SR 10.009/2017. Se vor respecta de asemenea, prevederile Ord. MS nr. 119/2014 privind aprobarea Normelor de igiena si sanatate publica privind mediul de viata al populatie cu toate modificările și completările ulterioare.

***f) riscurile de accidente majore și/sau dezastre relevante pentru proiectul în cauză****,* ***inclusiv cele cauzate de schimbările climatice, conform cunoștințelor științifice***

*Prezentul proiect are ca scop asigurarea managementului integrat al gestionării gunoiului de grajd din comuna Ciceu prin construirea unei platforme comunale pentru depozitarea gunoiului în condiții de siguranță în perioada de interdicție a împrăștierii acestuia.*

*Prin realizarea platformei comunale cu dotările corespunzătoare se va realiza reducerea emisiilor de nutrienți în corpurile de apă prin depozitarea conformă și prin respectarea principalelor recomandări din Codul de Bune Practici Agricole.*

***g) riscurile pentru sănătatea umană –****nu este cazul.*

**2**. **Localizarea proiectului**:

**a) utilizarea actuală și aprobată a terenului**:*- Terenul se află în extravilanul comunei Ciceu, folosința actuală pășune, conform Certificatului de Urbanism nr. 35/23.07.2018 emis de Primăria Comunei Ciceu.*

**b) bogăția, disponibilitatea, calitatea și capacitatea de regenerare relative ale resurselor naturale** (inclusiv solul, terenurile, apa și biodiversitatea) din zonă și din subteranul acesteia:

*- Nu este cazul.*

**c) capacitatea de absorbţie a mediului natural**, acordându-se atenție specială următoarelor zone:

i) zonele umede, zone riverane, guri ale râurilor*: nu este cazul,*

ii) zonele costiere și mediul marin*: nu este cazul,*

iii) zonele montane şi forestiere*: nu este cazul;*

iv) rezervaţii şi parcuri naturale*: nu este cazul,*

v) zone clasificate sau protejate conform legislatiei în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislației din domeniul apelor, precum și a celei privind caracterul şi mărimea zonelor de protecţie sanitară şi hidrogeologică: amplasamentul proiectului se află în aria de protecție specială avifaunistică ROSPA0034 Depresiunea și Munții Ciucului*.*

vi) zonele în care au existat deja cazuri de nerespectare a standardelor de calitate a mediului prevăzute în dreptul Uniunii și relevante pentru proiect sau în care se consideră că există astfel de cazuri: amplasamentul proiectului se află în zone vulnerabilă conform*;*ORDIN nr. 743 din 12 decembrie 2008pentru aprobarea listei localităţilor pe judeţe unde există surse de nitraţi din activităţi agricole

vii) zonele cu o densitate mare a populației*: nu este cazul,*

viii) peisaje și situri importante din punct de vedere istoric, cultural sau arheologic*: nu este cazul*

**3. Tipurile și caracteristicile impactului potenţial**

Efectele semnificative pe care le poate avea proiectul asupra mediului sunt analizate în raport cu criteriile stabilite la punctele 1 și 2 din Anexa III al Directivei 2014/52/UE, având în vedere impactul proiectului asupra factorilor prevăzuți la articolul 3 alineatul (1) din Directivă și ținând seama de:

1. importanța și extinderea spațială a impactului (de exemplu, zona geografică și dimensiunea populației care poate fi afectată):

*- aria geografică: redusă - o parte a extravilanului comunei Ciceu;*

*- numărul persoanelor afectate: prin realizarea proiectului nu vor fi persoane afectate negativ.*

b) natura impactului*:* Impactul generat de lucrările necesare pentru realizarea elementelor din proiect are caracter nesemnificativ, se manifestă temporar ( doar în perioada de execuție ) și local ( în special în zona frontului de lucru ) În perioada de exploatare se consideră că impactul direct, indirect, secundar cumulativ pe termen scurt si pe termen lung este nesemnificativ

c) natura transfrontieră a impactului:-nu este cazul*:*

d) intensitatea și complexitatea impactului

*-*în perioada realizării proiectului*: gaze de eșapament rezultate în urma funcționării utilajelor agricole, de construcții și de transport*

*-*în perioada funcţionării*: prin respectarea planului de fertilizare adecvat fermei,a instrucțiunilor de depozitare și utilizare a ierbicidelor , îngrășămintelor și a fișelor tehnice ale produselor chimice periculoase nu se va genera un impact semnificativ*

*Ferma de afini va fi o cultură agricolă, iar terenul este de natură agricolă. Se va urmări refacerea peisagistică pentru întregul amplasament, astfel terenul va fi ușor integrat în circuitul agricol.*

*-*în perioada încetării activităţii*: nu vor exista deşeuri periculoase care să prezinte impact asupra mediului.*

e) probabilitatea impactului: Prin adoptarea măsurilor prevăzute de protectia mediului, se estimează că atât în perioada de realizare , cât și în perioada de exploatare probabilitatea de manifestare a impactului este foarte redus

f) debutul, durata, frecvența și reversibilitatea preconizate ale impactului:

În perioada de execuție a lucrărilor se estimează că impactul asupra mediului este redus și se manifestă temporar și reversibil , iar în perioada de exploatare, impactul asupra mediului este nesemnificativ.

g) cumularea impactului cu impactul altor proiecte existente și/sau aprobate: nu este cazul.

h) posibilitatea de reducere efectivă a impactului: Lucrările pentru protecţia mediului sunt alcătuite din piezometre, perdea de protecţie din arbori, însămânţare.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

1. amplasamentul proiectului se află în aria de protecție specială avifaunistică ROSPA0034 Depresiunea și Munții Ciucului
2. amplasamentul proiectului se află în extravilanul comunei Ciceu, f.nr. într-o zonă cu terenuri agricole alcătuite mai ales din pășuni
3. în imediata vecinătate ale amplasamentului poată să apară specii de păsări dependente de pajiști menţionate în Formularul Standard al sitului de interes comunitar ROSPA0034 Depresiunea și Munții Ciucului
4. proiectul ar putea afecta în mod nesemnificativ, temporar, fără impact remanent aria naturală protejată, proiectul nu reduce suprafaţa habitatelor şi numărul speciilor de interes comunitar, nu va produce poluarea sau deteriorarea habitatelor, perturbări semnificative ale speciilor, nu va fragmenta habitatele şi coridoarele ecologice de trecere ale mamiferelor de interes comunitar, nu se vor produce modificări ale dinamicii relaţiilor dintre sol şi apă sau floră şi faună care definesc structura şi/sau funcţia sitului de interes comunitar
5. proiectul propus nu va avea efecte negative semnificative asupra speciilor şi habitatelor ocrotite în cadrul sitului prin respectarea condiţiilor impuse şi prin luarea măsurilor de reducere ale efectelor negative.

**Condiţiile de realizare a proiectului:**

1. Respectarea prevederilor Avizului de gospodărire a apelor nr. 25 din 29.08.2018 emis de ABA Olt, SGA Harghita
2. Se vor respecta prevederile OUG nr.195/2005, aprobată prin Legea nr.265/2006 cu modificările şi completările ulterioare, privind protecţia mediului;
3. Se vor respecta prevederile OUG nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobata prin Legea nr. 49/2011, cu modificările si completările ulterioare, precum si prevederile OUG nr. 195/2005 cu modificările ulterioare, aprobate prin Legea nr. 154/2006 – Cap VIII – Conservarea biodiversitatii si arii naturale;
4. Pe tot parcursul execuţie lucrărilor se vor respecta prevederile legislaţiei de mediu în vigoare, condiţiile impuse prin toate actele de reglementare emise de autorităţile implicate şi proiectul înaintat spre avizare;
5. Se va evita afectarea de către infrastructura temporară, creată în perioada de desfăşurare a proiectului, a altor suprafeţe decât cele pentru care a fost emisă prezenta aprobare de dezvoltare;
6. Pe platforma de dejectii este interzisă colectarea, stocarea şi/sau valorificarea altor categorii de deşeuri codificate conform Anexei 2 a HG nr. 856/2002, aceasta platformă fiind destinată strict stocării gunoiului de grajd;
7. In vederea menținerii calitătii aerului, in parametrii optimi, in zona amplasamentului, se vor respecta următoarele condiții:

* utilizarea apei, pentru suprimarea prafului, in cantitatile, frecventa si proportiile necesare, in zona de lucru, la sfarsitul fiecarei saptamani de lucru, daca nu se vor desfasura operatiuni active mai mult de doua zile consecutiv;
* pe spatiile verzi, acolo unde, pentru efectuarea lucrarilor, s-a indepartat stratul vegetal, la finalizarea acestora, vegetatia va fi replantata;
* minimizarea activitatilor generatoare de praf (taiere, spargerea betonului, etc.);
* se vor lua masuri de acoperire, ingradire, inchidere a stocurilor de materiale de constructie sau deseuri, pentru prevenirea imprastierii cauzata de vant;

1. Se va asigura delimitarea zonei de lucru pentru a preveni/minimiza distrugerea suprafeţelor invecinate, distrugerea suprafetelor vegetale, iar terenul afectat temporar de lucrări va fi adus la starea iniţială de utilizare;
2. Este interzisă afectarea terenurilor în afara amplasamentelor autorizate pentru realizarea lucrărilor de investiţii, prin:

* abandonarea, înlăturarea sau eliminarea deşeurilor în locuri neautorizate;
* staţionarea mijloacelor de transport în afara terenurilor desemnate în acest scop
* distrugerea sau degradarea, prin orice mijloace, a vegetaţiei ierboase sau lemnoase;

1. Dotarea punctelor de lucru cu materiale de interventie absorbante in cazul deversarii accidentale de produse petroliere (carburanți)
2. În cadrul lucrărilor aferente proiectului se vor utiliza materiale numai din surse autorizate din punct de vedere al protecţiei mediului.
3. Antreprenorul va delimita zona de lucru pentru a preveni/minimiza distrugerea suprafeţelor vegetale;
4. Sunt interzise lucrările de construcții în perioada de reproducere ale speciilor de păsări ocrotite, respectiv în perioada 1 aprilie - 15 iulie.
5. Este interzisă utilizarea instalațiilor și dispozitivelor antipasăre
6. Prezenta Decizie de încadrare este valabilă cu HCL Ciceu privind aprobarea PUZ-Planul Urbanistic Zonal care creează cadrul pentru construirea unei platforme comunale de depozitare și gospodărire a gunoiului de grajd în comuna Ciceu, satul Ciaracio fn. pe o suprafață totală de 3138 mp.
7. ***Realizarea proiectului se va face cu respectarea următoarelor acte normative relevante din punct de vedere al protecţiei mediului:***

* *O.M. nr. 296/2005 privind aprobarea Programului cadru de acţiune tehnic pentru elaborarea programelor de acţiune în zone vulnerabile la poluarea cu nitraţi din surse agricole*;
* *O.M. nr. 242/2005 pentru aprobarea organizării Sistemului naţional de monitoring integrat al solului, de supraveghere, control şi decizii pentru reducerea aportului de poluanţi proveniţi din surse agricole şi de management al reziduurilor organice provenite din zootehnie în zone vulnerabile şi potenţial vulnerabile la poluare cu nitraţi*;
* *H.G. nr. 964/2000 privind aprobarea Planului de acţiune pentru protecţia apelor împotriva poluării cu nitraţi proveniţi din surse agricole*, cu modificările şi completările ulterioare;
* *ORDIN nr.942 din 19 mai 2016 al ministrului mediului, apelor şi pădurilor pentru abrogarea Ordinului ministrului mediului şi gospodăririi apelor nr. 1.234/2006 privind aprobarea Codului de bune practici în fermă;*
* *ORDIN nr.990/1809 din 2015 al ministrului mediului, apelor şi pădurilor şi al ministrului agriculturii şi dezvoltării rurale pentru modificarea şi completarea Ordinului ministrului mediului şi gospodăririi apelor şi al ministrului agriculturii, pădurilor şi dezvoltării rurale nr. 1.182/1.270/2005 privind aprobarea Codului de bune practici agricole pentru protecţia apelor împotriva poluării cu nitraţi din surse agricole*

In conformitate cu prevederile OUG nr.195/2005, aprobată prin Legea nr.265/2006 privind protectia mediului, cu modificările si completările ulterioare - "Art. 15 alin (2) lit a - «Titularii proiectelor au obligaţia de a notifica autoritatea competentă pentru protecţia mediului dacă intervin elemente noi, necunoscute la data emiterii actelor de reglementare, precum şi asupra oricăror modificări ale condiţiilor care au stat la baza emiterii actelor de reglementare, înainte de realizarea modificării»;

Conform art. 21, alin.(4) din OUG. 195/2005 *privind protectia mediului,* aprobată cu modificări si completări prin Legea nr. 265/2006, cu modificările si completările ulterioare ”*răspunderea pentru corectitudinea informaţiilor puse la dispoziţia autorităţilor competente pentru protecţia mediului şi a publicului revine titularului proiectului”.*

La finalizarea integrala a investitiei titularul va notifica autoritatea competentă pentru protecţia mediului, care va face un control de specialitate pentru verificarea respectării prevederilor Deciziei etapei de incadrare, conform art. 49, alin. (3) din Ord. MMP nr. 135/2010 *privind aprobarea Metodologiei de aplicare a evaluarii impactului asupra mediului pentru proiecte publice si private.*

*Procesul-verbal de constatare* întocmit se anexeaza si face parte integranta din *procesul-verbal de recepţie la terminarea lucrărilor*, conform art. 49, alin. (4) din Ord. MMP nr. 135/2010 *privind aprobarea Metodologiei de aplicare a evaluării impactului asupra mediului pentru proiecte publice si private*.

Proiectul propus nu necesita parcurgerea celorlalte etape ale procesului de evaluare a impactului asupra mediului si nu necesita parcurgerea procedurii de evaluare adecvata.

**Dupa întocmirea procesului-verbal de constatare a respectarii tuturor conditiilor de realizare a proiectului, aveţi obligaţia de a solicita şi obţine autorizaţie de mediu.**

Prezentul act nu exonerează de răspundere titularul, proiectantul şi/sau constructorul în cazul producerii unor accidente în timpul execuţiei lucrărilor sau exploatării acestora.

Nerespectarea prevederilor prezentei decizii a A.P.M. Brașov se sanctioneaza conform prevederilor legale in vigoare.

**Prezenta decizie este valabilă pe toată perioada punerii în aplicare a proiectului, in conditiile in care nu intervin modificari ale datelor care au stat la baza emiterii ei.**

Conform prevederilor ordinului mmp 135/2010, titularul de proiect are următoarele obligaţii:

* art. 39, alin. 1, de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare, dar înainte de obţinerea aprobării de dezvoltare;
* art. 40, de a notifica în scris autoritatea competentă emitentă a aprobării de dezvoltare despre orice modificare sau extindere a proiectului survenită după emiterea aprobării de dezvoltare.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

DIRECTOR EXECUTIV

ing. DOMOKOS László József

ŞEF SERVICIU AAA

ing. LÁSZLÓ Anna

ŞEF SERVICIU C.F.M.,

ing. Szabó Szilárd

ÎNTOCMIT,

ing. ABOS Judit

geogr. MIHÁLY István